Správa Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o vykonávaní programu Kultúra 2000 /* KOM/2008/0231 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 29.4.2008 KOM(2008) 231 v konečnom znení SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o vykonávaní programu Kultúra 2000 OBSAH 1. ÚVOD 3 2. ZÁKLADNÉ INFORMÁCIE O PROGRAME 3 3. EXTERNÉ HODNOTENIE 4 3.1. Podmienky a účel hodnotenia 4 3.2. Metodika 4 3.3. Zistenia 5 4. Hlavné odporúčania externého hodnotenia a pripomienky Komisie 7 5. Závery Komisie 11 SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o vykonávaní programu Kultúra 2000 1. ÚVOD Táto správa sa predkladá na základe článku 8 rozhodnutia č. 508/2000/ES[1] zo 14. februára 2000, ktoré zavádza program Kultúra 2000 (ďalej len „program“), ktorý vyžaduje záverečné hodnotenie vykonávania programu po jeho ukončení. V tejto správe sa uvádza stanovisko Komisie k hlavným záverom a odporúčaniam uvedeným v záverečnom externom hodnotení programu, ktoré možno získať na tejto adrese: http://ec.europa.eu/culture/index_en.htm Tieto závery a odporúčania sú založené na rozsiahlych prieskumoch medzi účastníkmi a kľúčovými zainteresovanými stranami programu Kultúra 2000, ktorých podrobné výsledky tvoria prílohu k záverečnej hodnotiacej správe. 2. ZÁKLADNÉ INFORMÁCIE O PROGRAME Podľa rozhodnutia č. 508/2000 (ďalej len „rozhodnutie“) bolo cieľom programu prispieť k propagácii kultúrnej oblasti spoločnej pre európske národy podporou spolupráce medzi umelcami, kultúrnymi činiteľmi, súkromnými a verejnými usporiadateľmi a kultúrnymi sieťami. Tieto činnosti museli prispieť alebo byť schopné prispieť k dosiahnutiu týchto cieľov: - podpora kultúrneho dialógu a vzájomných poznatkov o európskych národoch, - podpora tvorivosti a medzinárodné šírenie kultúry so silným dôrazom na mladých a spoločensky znevýhodnených ľudí a na kultúrnu rozmanitosť, - zdôraznenie kultúrnej rozmanitosti a rozvoj nových foriem kultúrneho prejavu, - spoločné využívanie spoločného kultúrneho dedičstva európskeho významu, - prihliadanie na úlohu kultúry v sociálno-ekonomickom rozvoji, - podporovanie dialógu medzi kultúrami a vzájomnej výmeny medzi európskymi a mimoeurópskymi kultúrami, - uznanie kultúry ako hospodárskeho faktora, ako aj faktora v občianstve a v sociálnej integrácii, - zlepšený prístup obyvateľov EÚ ku kultúrnym činnostiam a ich účasť na nich. Program mal tieto tri hlavné akcie: Akcia 1 – osobitné inovačné a/alebo experimentálne akcie; akcia 2 – integrované akcie, na ktoré sa vzťahujú štruktúrované, viacročné medzinárodné dohody o kultúrnej spolupráci; a akcia 3 – osobitné kultúrne podujatia s európskym alebo medzinárodným rozmerom. Program bol zavedený na obdobie od 1. januára 2000 do 31. decembra 2004. Keďže jeho trvanie sa predĺžilo v roku 2004[2], definitívne sa skončil 31. decembra 2006. Jeho hlavné zložky sa však začlenili do súčasného programu Kultúra na obdobie rokov 2007 – 2013. 3. EXTERNÉ HODNOTENIE 3.1. Podmienky a účel hodnotenia Na základe rámcovej zmluvy o službách č. EAC/03/06[3] bola na vykonanie hodnotenia vybraná spoločnosť ECOTEC Ltd. Externé hodnotenie sa zameralo na posúdenie vykonávania programu a splnenie jeho cieľov, informovanie o tom, ako významne prispeli doposiaľ prijaté opatrenia k dosiahnutiu cieľov stanovených v rozhodnutí a k celkovým cieľom činnosti Spoločenstva v oblasti kultúry stanoveným v článku 151 Zmluvy o ES[4], a na poskytnutie ponaučení s cieľom podporiť vykonávanie akýchkoľvek nových programov v oblasti kultúry, najmä nového programu Kultúra v rokoch 2007 – 2013. Toto záverečné hodnotenie vychádza z prvého a druhého externého predbežného hodnotenia.[5] Zaoberá sa všetkými akciami financovanými počas obdobia rokov 2000 – 2006. Analýza Výkonnej agentúry pre vzdelávanie, audiovizuálny sektor a kultúru (EACEA) sa obmedzila na jej úlohu v riadení a vykonávaní programu Kultúra 2000 odo dňa jeho zavedenia v januári 2006. 3.2. Metodika Metodiku, ktorú použil externý hodnotiteľ, možno zhrnúť takto: - preskúmanie dokumentov z projektových súborov, - rozhovory s pracovníkmi Európskej komisie a EACEA, - štruktúrované prieskumy u členov riadiaceho výboru programu, zástupcov kultúrnych kontaktných miest, odborníkov zapojených do výberu a ďalších odborníkov v oblasti kultúry; a u kultúrnych činiteľov, ktorí boli zapojení do programu ako vedúci projektov alebo spoluorganizátori, - prípadové štúdie týkajúce sa krajín a projektov, - hodnotiaci seminár a - elektronická konzultácia. Výsledkom bola séria odporúčaní, na základe ktorých je v tejto správe zhrnuté stanovisko Komisie. 3.3. Zistenia 1. Externá súdržnosť Koncept externej súdržnosti sa týka toho, ako program Kultúra 2000 zapadá do širšieho kontextu kultúrnej politiky a programov v oblasti kultúry. Pri hodnotení sa zistilo, že veľká časť programov EÚ, medzi ktoré patria štrukturálne fondy, program Media a aktívne občianstvo, skutočne obsahuje kultúrne prvky a že existujú podobnosti medzi ich cieľmi, cieľovými skupinami, výstupmi, výsledkami a vplyvmi a cieľmi, cieľovými skupinami, výstupmi, výsledkami a vplyvmi programu Kultúra 2000. Podobne existuje aj mnoho regionálnych iniciatív v oblasti spolupráce medzi kultúrami a bilaterálnych iniciatív. Dôkazy z preskúmania programov EÚ a prieskumov u zainteresovaných strán prostredníctvom e-mailov však jasne poukazujú na to, že program Kultúra 2000 mal jedinečné postavenie. V celej Európskej únii neexistovali žiadne iné programy zamerané na podporu a posilnenie európskej spolupráce v oblasti kultúry a keď sa zohľadní jednoznačné zameranie a stanovené výsledky každého programu EÚ a regionálneho programu, je zrejmé, že akákoľvek zjavná duplicita bola iba zdanlivá. Závery hodnotiteľa sú také, že program Kultúra 2000 v plnej miere dopĺňal iné programy EÚ a národné/regionálne programy v oblasti kultúry a neopakoval činnosti uskutočnené niekde inde prostredníctvom iných takýchto programov. Zintenzívnenie výmeny informácií a osvedčených postupov medzi zúčastnenými krajinami je naďalej výzvou, hodnotenie však poukazuje na to, že programom Kultúra 2000 sa zvýšil význam dialógu medzi kultúrami zúčastnených krajín a zlepšil ich povedomie o ňom. Opýtané osoby a respondenti v prieskumoch sa zhodli na tom, že ciele programu boli relevantné a že podporované činnosti boli primerané tomu, čo sa dosiahlo. Niektoré zainteresované strany spochybnili schopnosť programov dosiahnuť ciele vzhľadom na ich pomerne malé finančné zdroje. 2. Účinnosť Dôkazy z preskúmania projektových dokumentov a z internetového prieskumu projektov poukazujú na to, že programom sa podarilo dosiahnuť očakávané výsledky a vplyvy, prinajmenšom do určitej miery. Hodnotiteľ dospel k záveru, že existovali určité prekážky, ktoré zabránili účasti kultúrnych činiteľov na programoch, najmä v zmysle organizačných skúseností a finančných zdrojov. Zistilo sa však, že vzhľadom na obmedzený rozpočet programu Kultúra 2000 je ťažké určiť, ako by sa tieto prekážky mohli prekonať v rámci programu. Kultúrni činitelia vnímali celkové zviditeľnenie programu Kultúra 2000 ako dobrú, respondenti prieskumu však vyjadrili pochybnosti o hĺbke pochopenia programu kultúrnymi činiteľmi. 3. Efektívnosť Pracovníci Komisie a EACEA uviedli, že boli dlhodobo značne pracovne zaťažení rozsiahlymi administratívnymi povinnosťami, ktoré obmedzovali ich schopnosť podporovať projekty. Vzhľadom na predpoklad, že dôkazy pracovníkov, ktorí poskytli odpovede, sú skutočne platné, hodnotiteľ dospel k záveru, že počas trvania programu, najmä v čase najväčšieho zaťaženia, neboli ľudské zdroje a objem práce primerane rozložené. Pokiaľ ide o zavedené IT systémy, hodnotiteľ v hodnotení uvádza, že vedúci programov neboli podporení primeranou infraštruktúrou. V členských štátoch a vo väčšine ďalších zúčastnených krajín boli zriadené kultúrne kontaktné miesta na podporu programu a uľahčenie prístupu k nemu. V hodnotení sa uvádza, že tieto kontaktné miesta celkove využili svoje granty na poskytovanie efektívnych a účinných služieb kultúrnym činiteľom. Účastníci boli spokojní s procesom podávania žiadostí a rovnako pozitívne sa vyjadrili k informáciám poskytovaným o programe. Väčšina respondentov v internetovom prieskume sa domnievala, že proces bol prehľadný a že frekvencia výziev bola primeraná, hoci ich načasovanie nebolo vhodné. Druhým zdrojom kritiky bola dĺžka samotného procesu. V hodnotení sa však uznáva, že na dĺžku procesu majú vplyv faktory, napríklad postup riadiaceho výboru a právo Európskeho parlamentu na kontrolu, ktorým sa nemožno vyhnúť. Hodnotiteľ dospel k záveru, že hlavnou možnosťou, ako skrátiť výberové konanie v programe Kultúra 2000, by bolo využitie ďalších ľudských zdrojov na urýchlenie spracovania žiadostí a ich hodnotenia. Podľa respondentov prieskumu by sa činnosti v oblasti šírenia programu mohli značne zlepšiť. Počas hodnotenia sa zistilo, že záverečné správy z projektu mali rôznu kvalitu a užitočnosť, pretože informácie o výstupoch, výsledkoch a vplyvoch sa nezbierali a neanalyzovali systematicky vo vzťahu k cieľom programu. Takmer všetci respondenti prieskumu sa domnievali, že používanie formulárov pri monitorovaní a poskytovaní správ bolo jednoduché a usmernenie k ich vyplňovaniu malo prijateľnú kvalitu, napriek tomu sa zistili niektoré oblasti, v ktorých by mohlo dôjsť k zlepšeniu. Hodnotenia záverečných správ vykonané Komisiou a EACEA zahŕňali značné finančné kontroly na zistenie a odstránenie neoprávnených výdavkov. V tomto zmysle bol proces monitorovania účinný pri zisťovaní a odstraňovaní takýchto výdavkov z konečných platieb na projekty. 4. Užitočnosť Pokiaľ ide o zmeny, ktoré priniesol program Kultúra 2000, podľa hodnotiteľa existoval jasne preukázateľný a široký vplyv, najmä na kultúrnych činiteľov, postupy a politiku v oblasti kultúry. Zavedenie programu Kultúra 2000 poskytlo kultúrnym činiteľom v Európe príležitosť zúčastniť sa na komplexnom programe medzinárodnej spolupráce s partnerstvami vo viac ako 30 krajinách. Túto príležitosť neposkytol a neposkytuje žiadny iný mechanizmus a výsledkom toho je, že kultúrni činitelia, ktorí sa predtým často zameriavali na činnosti v rámci svojich vlastných krajín, sa stali viac orientovanými navonok a otvorenejšími k medzinárodnej spolupráci medzi kultúrami. 5. Trvalá udržateľnosť Kultúrni činitelia informovali, že vytvorili, posilnili a rozšírili medzinárodné siete v celej Európe, ktoré nielen udržiavajú svoje kontakty a činnosti, ale vypracúvajú aj nové projekty v oblasti spolupráce. Tieto nové projekty v oblasti spolupráce sa uskutočňujú v rámci kultúrnych programov EÚ, ale aj nezávisle od nich. V hodnotení hodnotiteľa, ktoré je založené na projektových dokumentoch a prípadových štúdiách, sa okrem toho poukazuje na to, že aspoň časť činností a výsledkov projektov v rámci programu Kultúra 2000 pokračuje aj po skončení financovania. Hoci neexistujú žiadne dôkazy o tom, že program Kultúra 2000 viedol k vytvoreniu nových regionálnych alebo vnútroštátnych iniciatív v oblasti spolupráce medzi kultúrami, program mal v niektorých zúčastnených krajinách zreteľný vplyv na kultúrne politiky. Program bol stimulom pre zmenu a doplnenie niektorých existujúcich štruktúr spolupráce a viedol k uzatvoreniu nových dohôd o spolufinancovaní v mnohých krajinách, čo viedlo k zvýšeniu celkovej výšky finančných prostriedkov určených najmä pre dialóg medzi kultúrami. 4. HLAVNÉ ODPORÚčANIA HODNOTENIA A PRIPOMIENKY KOMISIE Hlavné odporúčania[6] hodnotiteľa sú uvedené kurzívou a v prípade potreby zoskupené podľa témy, pričom stanovisko Komisie je uvedené štandardným písmom. 1. Systém riadenia programu Odporúčanie 1 Riadiace orgány by mali zhodnotiť existujúce spôsoby práce porovnaním so súčasnými modelmi osvedčených postupov, aby preskúmali neprimerané rozdelenie ľudských zdrojov a objemu práce počas trvania programu. Odporúčanie 2 Riadiace orgány by mali naplánovať svoj ročný program návštev primerane k projektom tak, aby poskytli podporu a usmernenie v technických otázkach. Odporúčanie 3 Riadiace orgány by mali poskytnúť podrobnú kvalitatívnu spätnú väzbu všetkým žiadateľom v rámci programu Kultúra. To umožní žiadateľom stanoviť, či majú znovu podať žiadosť s upraveným návrhom projektu, a ako by mohli zlepšiť svoj návrh. Odporúčanie 8 Riadiace orgány by mali preskúmať možnosť vytvorenia online databázy umožňujúcej vyhľadávať vhodných partnerov, ktorá by pomohla kultúrnym činiteľom nájsť partnerov a rozvíjať koncep cie projektu. Odporúčanie 9 Riadiace orgány by mali prevziať zodpovednosť za riadenie a zachovanie databázy projektov CUPID alebo by mali vytvoriť podobnú databázu. Odporúčanie 14 Riadiace orgány by mali vytvoriť dočasnú databázu riadenia programu, ktorá by pomohla monitorovať žiadosti a projekty, až kým nebude k dispozícii SYMMETRY. Táto databáza by mala obsahovať základné informácie o každej žiadosti (napríklad kontaktné údaje o hlavných partneroch, kontaktné údaje o spoluorganizátoroch a návrh rozpočtu) a zaregistrovať hlavné administratívne etapy (napríklad uzatváranie zmlúv, platby a zasielanie správ). Odporúčanie 15 Riadiace orgány by mali naďalej zlepšovať usmerneni a, ktoré sú k dispozícii na podporu žiadateľov pri podávaní žiadosti. Tieto usmernenia by sa mali rozšíriť tak, aby zahŕňali predbežné a záverečné správy o projektoch a riadení projektov. Usmernenia v oblasti kvality a pomoc žiadateľom a predkladateľom projektov zlepšia kvalitu žiadostí o podporu a zlepšia kvalitu financovaných projektov. Dobrým príkladom je príručka SOCRATES pre žiadateľov, vydaná v júni 2004. Odporúčanie 16 Riadiace orgány by mali prijať opatrenia na skrátenie dĺžky procesu podávania žiadostí zabezpečením väčšieho počtu krátkodobých administratívnych zdrojov na spracovanie žiadostí a uzatváranie zmlúv o projekte a ďalších odborníkov v oblasti kultúry na hodnotenie žiadostí. Stanovisko Komisie Komisia vo všeobecnosti súhlasí s týmito odporúčaniami. Už začala rozsiahly proces zjednodušenia, ktorý v roku 2007 viedol k značným zlepšeniam, vrátane dôkladnej revízie výziev na predloženie návrhov a procesu podávania žiadostí, transparentnejšieho vymedzenia kritérií na pridelenie grantu, zjednodušenia formulárov a dokumentov, ktoré sa majú predložiť, podrobnejšej spätnej väzby určenej žiadateľom, zmodernizovania súčasnej databázy programov, zvýšenej flexibility, pokiaľ ide o trvanie podpory poskytovanej organizáciám pôsobiacim v oblasti kultúry, konkrétne novú možnosť financovania na viacročnom základe. Medzi ďalšie opatrenia, ktoré sa pripravujú a ktoré sa väčšinou, ak nie úplne, uskutočnia v roku 2008, patrí zavedenie programovej príručky na nasledujúce roky, aby sa uľahčilo plánovanie a príprava žiadateľov, dôkladnejšie monitorovanie prostredníctvom viacerých kontrol projektov, širšie používanie paušálnych sadzieb, postupné vytvorenie on-line systému podávania žiadostí a správ. Okrem toho sa prijali vnútorné opatrenia na čo najväčšie skrátenie procesu podávania žiadostí. Zmluvy sa pre rastúci počet oblastí nahradia v roku 2008 rozhodnutiami o poskytnutí grantov, čím by sa skrátil proces v priemere o jeden mesiac. Zvýšením miery využívania paušálnych sadzieb sa okrem uľahčenia procesu podávania žiadostí urýchli aj spracovanie žiadostí v rámci GR EAC a EACEA. Ako zdôrazňuje hodnotiteľ, existujú však vonkajšie faktory a právne obmedzenia, ktoré bránia zásadnému skráteniu procesu. Komisia sa však snaží dosiahnuť úpravu právneho základu, ktorá by umožnila Komisii – okrem viacročných projektov – priamo prijať rozhodnutia o poskytnutí grantov. Ak Rada a Európsky parlament schvália túto úpravu, výberové konanie by sa mohlo skrátiť o niekoľko týždňov. Aby sa vyriešila nerovnováha medzi počtom ľudských zdrojov a objemom práce počas trvania projektu, bol v Komisii vytvorený špeciálny útvar zodpovedný za program a príslušný útvar v EACEA sa reorganizoval. Hoci tento krok výrazne zlepší stav vecí, naďalej platí záver hodnotiteľa v tom zmysle, že pretrvávajúce pracovné zaťaženie Komisie a EACEA značnými administratívnymi povinnosťami môže obmedziť ich schopnosť poskytovať podporu na projekty. 2. Komunikačný systém programu Odporúčanie 4 Komisia by mala vymenovať úradníka pre publikácie a oznámenia. Tento úradník by mal byť zodpovedný za organizovanie, vydavateľský obsah a kontrolu kvality internetových stránok venovaných kultúre a všetkých publikácií útvaru kultúry/programu Kultúra, medzi ktoré patria tematické správy týkajúce sa programu, projektová príručka a informačný bulletin útvaru kultúry. Odporúčanie 5 Riadiace orgány by mali uverejniť výročnú príručku projektov, ktorá by sa mala sprístupniť na internetových stránkach GR EAC venovaným oblasti kultúry. Príručka by mala obsahovať register a projekty by mali byť uvedené podľa kultúrnych oblastí a krajiny hlavného žiadateľa. Odporúčanie 6 Riadiace orgány by mali znovu zaviesť pravidelný informačný bulletin Kultúra 2007. Odporúča sa, aby sa zaoberal skôr kultúrnou politikou EÚ ako osobitne programom Kultúra, aby bol obsah rozsiahlejší. Odporúčanie 7 Internetové stránky GR EAC venované oblasti kultúry by sa mali prepracovať a znovu sprístupniť tak, aby boli v súlade s príručkou Komisie pre poskytovateľov informácií a základnými požiadavkami na dostupnosť. Stanovisko Komisie Komisia sa domnieva, že primerané komunikačné činnosti sú kľúčovým nástrojom dobrého vykonávania programu. Internetové stránky GR EAC venované oblasti kultúry boli úplne prepracované začiatkom roka 2008 a informačný bulletin Kultúra sa bude znovu vydávať. Komunikačné a publikačné činnosti sa zmodernizovali v rámci uvedenej reorganizácie GR EAC a EACEA. EACEA uverejní príručku projektov. Kultúrne informačné dni, ktoré sa začali v roku 2007, sa budú v budúcnosti pravidelne organizovať a budú slúžiť ako cenná príležitosť na poskytovanie informácií potenciálnym žiadateľom. 3. Činnosti v oblasti šírenia programu Odporúčanie 10 Riadiace orgány by mali uverejniť tematické správy týkajúce sa programu, aby podporili šírenie úspechov programu a poznatkov získaných z osvedčených postupov. Odporúčanie 11 Riadiace orgány by mali viesť program udalostí (alebo jednu udalosť) v prípadoch, keď sa existujúce projekty môžu predviesť politickým činiteľom a keď novo vybraté projekty môžu využiť informačné porady o riadení projektov na riadenie programu v oblasti kultúry (napríklad monitorovanie, hodnotenie, vedenie finančných záznamov atď.). Odporúčanie 12 Európska komisia by mala zlepšiť svoj zber informácií o osvedčených postupoch vyplývajúcich z programov EÚ v oblasti kultúry a podporovať politické poznatky pre dialóg medzi kultúrami medzi ministerstvami kultúry zúčastnených krajín. Odporúčanie 13 Riadiace orgány by mali upraviť štruktúru vzorov záverečnej správy, aby zhromaždili podrobnejšie informácie o úspechoch, výstupoch, výsledkoch a vplyvoch projektu. Tieto informácie by sa mali použiť na podporu činností v oblasti šírenia programu. Stanovisko Komisie Komisia vyvinula v roku 2007 značné úsilie, aby ďalej zlepšila zber a šírenie výsledkov, vrátane zavedenia osobitného kritéria na udelenie grantov vo výzvach na predloženie návrhov. Prijímajú sa opatrenia na zjednodušenie sťahovania výsledkov do novej spoločnej informačnej databázy, ktorá je už takmer dokončená. Výsledky týchto zmien budú k dispozícii v strednodobom horizonte po dokončení životného cyklu projektov. Plánujú sa aj ďalšie iniciatívy, medzi ktoré patrí organizovanie seminárov alebo konferencií (pravdepodobne tematických) v prípadoch, keď by sa v projektoch mohli predviesť osvedčené postupy, zber správnych postupov týkajúcich sa dialógu medzi kultúrami v rámci programu, ktorý sa má využívať v rámci Európskeho roka dialógu medzi kultúrami 2008, alebo lepšie využívanie kultúrnych kontaktných miest na činnosti v oblasti šírenia programu na európskej aj miestnej úrovni. 5. ZÁVERY KOMISIE Komisia súhlasí s celkovým hodnotením hodnotiteľa v tom zmysle, že program bol stimulom pre cezhraničnú spoluprácu v oblasti kultúry a podporil prístupy orientované navonok, výsledkom čoho bol jedinečný prínos k podpore kultúrnej oblasti spoločnej národom Európy. Z tohto záverečného hodnotenia jasne vyplýva, že programom Kultúra 2000 sa primerane vykonala akcia Spoločenstva v oblasti kultúry, ktorá je stanovená v článku 151 Zmluvy o ES, a splnili sa jeho ciele stanovené v rozhodnutí. V rámci akcií programu na obdobie rokov 2000 – 2006 sa kultúrnym činiteľom udelilo 1 500 grantov s grantovými platbami presahujúcimi sumu 190 miliónov EUR. Závery hodnotiteľa svedčia o tom, že aj keď v niektorých oblastiach existuje priestor na zlepšenie, účastníci napriek tomu preukázali, že sú spokojní s programom a uznávajú jeho európsku pridanú hodnotu. Komisia značne zintenzívnila konzultáciu so sektorom kultúry a venuje značnú pozornosť názorom, ktoré vyjadrili zainteresované strany v rámci tohto procesu a ktoré sa zopakovali v tejto hodnotiacej správe. Na základe skúseností z programu Kultúra 2000 sa do súčasného programu Kultúra na obdobie rokov 2007 – 2013 už začlenilo mnoho nových prvkov a zlepšení. Ďalšie sa pripravujú a väčšinou sa uskutočnia v priebehu roka 2008. Komisia zohľadní výsledky tohto hodnotenia v dlhodobom horizonte pri príprave novej generácie programov Spoločenstva v oblasti kultúry na obdobie po roku 2013. [1] Ú. v. ES L 63, 10.3.2000. [2] Rozhodnutie Európskeho parlamentu a Rady č. 626/2004/ES z 31. marca 2004, Ú. v. EÚ L 99, 3.4.2004. [3] Rámcová zmluva o hodnotení, službách súvisiacich s hodnotením a podpore hodnotenia vplyvu. [4] V zmluve sa uvádza, že „Spoločenstvo prispieva k rozkvetu kultúr členských štátov, pričom rešpektuje ich národnú a regionálnu rozmanitosť a zároveň zdôrazňuje spoločné kultúrne dedičstvo.“ Sú v nej vyzdvihnuté aj osobitné oblasti, v ktorých sa môže poskytnúť podpora zo Spoločenstva. [5] Hodnotenia sú k dispozícii online na tejto adrese: http://ec.europa.eu/dgs/education_culture/evalreports/index_en.htm [6] V prípade, že sú určené „riadiacim orgánom“, znamená to, že adresátmi sú Európska komisia aj jej Výkonná agentúra pre vzdelávanie, audiovizuálny sektor a kultúru (EACEA).